*Projekts*

**LATVIJAS REPUBLIKAS MINISTRU KABINETS**

2020.gada \_\_\_\_\_\_\_\_\_\_ Noteikumi Nr. \_\_\_\_

Rīgā (prot. Nr.\_\_\_\_\_\_\_)

**Fizisko personu reģistrā iekļauto ziņu izsniegšanas kārtība**

Izdoti saskaņā ar Fizisko personu reģistra likuma 23.pantu,

Dzīvesvietas deklarēšanas likuma 13.panta pirmo un trešo daļu un

likuma "Par miruša cilvēka ķermeņa aizsardzību un cilvēka audu

un orgānu izmantošanu medicīnā" 3.panta trešo daļu

1. Noteikumi nosaka:

1.1. kārtību, kādā Pilsonības un migrācijas lietu pārvalde (turpmāk – Pārvalde), pašvaldība un Latvijas diplomātiskā un konsulārā pārstāvniecība ārvalstīs (turpmāk - pārstāvniecība) izsniedz Fizisko personu reģistrā (turpmāk – Reģistrs) iekļautās ziņas;

1.2. kārtību, kādā Pārvalde un pašvaldība, kuras administratīvajā teritorijā personas dzīvesvieta deklarēta vai reģistrēta, sniedz informāciju fiziskajām un juridiskajām personām par personas deklarēto vai reģistrēto dzīvesvietu;

1.3. kārtību, kādā Pārvalde bez maksas sniedz nekustamā īpašuma īpašniekam vai viņa pilnvarotai personai ziņas par personām, kuru dzīvesvieta deklarēta, reģistrēta vai norādīta kā papildu adrese viņa īpašumā, un sniedzamo ziņu apjomu;

1.4. kārtību, kādā ārstniecības, izglītības un zinātnes iestādes pieprasa un saņem ziņas no Reģistra par aizliegumu vai atļauju izmantot personas ķermeni, audus un orgānus pēc tās nāves.

2. Reģistrā iekļautās ziņas tiek izsniegtas rakstveidā, pamatojoties uz rakstveida pieprasījumu (turpmāk - pieprasījums).

3. Pārvalde Reģistrā iekļautās ziņas izsniedz, pamatojoties uz pieprasījumu vai rakstveida vienošanos. Pārvalde no Reģistra izsniedz arī statistisko informāciju.

4. Pašvaldība ziņu pieprasītājam izsniedz Reģistrā iekļautās ziņas par personas aktuālo deklarēto vai reģistrēto dzīvesvietu (adresi), ja personas dzīvesvieta ziņu izsniegšanas brīdī vai mirušas personas pēdējā deklarētā vai reģistrētā dzīvesvieta ir attiecīgās pašvaldības administratīvajā teritorijā.

5. Pārstāvniecība izsniedz Reģistrā iekļautās ziņas personām, kuras atrodas ārpus Latvijas Republikas.

6. Fiziska persona, pieprasot ziņas no Reģistra par sevi, savu bērnu, kurš jaunāks par 18 gadiem, vai par aizbildnībā vai aizgādnībā esošo personu, pieprasījumā norāda:

6.1. vārdu (vārdus), uzvārdu un personas kodu (ja personas koda nav – dzimšanas datumu, valsti un vietu vai ārvalstī piešķirtu identifikācijas kodu);

6.2. dzīvesvietas adresi un kontaktinformāciju (tālrunis, e-pasts, ja ir);

6.3. nepieciešamo ziņu apjomu;

6.4. izsniegšanas veidu.

7. Pieprasot ziņas no Reģistra par citu personu, pieprasījumā norāda:

7.1. fiziska persona - vārdu (vārdus), uzvārdu un personas kodu (ja personas koda nav –dzimšanas datumu, valsti un vietu vai ārvalstī piešķirtu identifikācijas kodu), bet juridiska persona – nosaukumu un reģistrācijas kodu;

7.2. fiziska persona – deklarētās dzīvesvietas adresi vai papildu adresi, vai juridiska persona - juridisko adresi un kontaktinformāciju (tālrunis, e-pasts, ja ir);

7.3. nepieciešamo ziņu apjomu;

7.4. pamatojumu ziņu saņemšanas nepieciešamībai, pievienojot to apliecinošu dokumentu vai tā kopiju;

7.5. datus, pēc kuriem Reģistrā var identificēt personu, par kuru ziņas pieprasītas;

7.6. ziņu izmantošanas mērķi, kādam ziņas pieprasītas;

7.7. izsniegšanas veidu.

8. Ja Pārvalde izsniedz fiziskai personai no Reģistra ziņas, kas paredzētas Eiropas Parlamenta un Padomes 2016.gada 16.jūlija Regulā 2016/1191 par iedzīvotāju brīvas pārvietošanās veicināšanu, vienkāršojot dažu publisko dokumentu uzrādīšanas prasības Eiropas Savienībā, un grozījumiem Regulā Nr. 1024/2012, pamatojoties uz personas pieprasījumu, Pārvalde var izsniegt attiecīgā dokumenta daudzvalodu standarta veidlapu.

9. Fiziska persona, pieprasot vai saņemot ziņas no Reģistra, uzrāda personu apliecinošu dokumentu, bet viņas pilnvarotā persona – pilnvaru un personu apliecinošu dokumentu. Fiziskas personas likumiskais pārstāvis, pieprasot vai saņemot ziņas, uzrāda personu apliecinošu dokumentu un pārstāvību apliecinošu dokumentu, ja Pārvaldei, pašvaldībai vai pārstāvniecībai nav iespējams pārliecināties par ziņu pieprasītāja pārstāvības tiesībām.

10. Ja ziņas pieprasa juridiskās personas pārstāvis un Pārvaldei, pašvaldībai vai pārstāvniecībai nav iespējams pārliecināties par ziņu pieprasītāja pārstāvības tiesībām Uzņēmumu reģistrā, papildus ir jāuzrāda juridiskās personas reģistrācijas apliecība un pārstāvību apliecinošs dokuments.

11. Ja nekustamā īpašuma īpašnieks vai viņa pilnvarota persona pieprasa Reģistrā iekļautās ziņas par personām, kuru dzīvesvieta deklarēta vai reģistrēta viņa īpašumā, un Pārvaldei nav iespējams saņemt ziņas no Valsts vienotās datorizētās zemesgrāmatas, nekustamā īpašuma īpašnieks vai viņa pilnvarota persona papildus šo noteikumu 9. vai 10.punktā minētajiem dokumentiem uzrāda arī īpašumtiesības apliecinošus dokumentus.

12. Pārvalde no Reģistra bez maksas izsniedz aktuālās ziņas par nekustamajā īpašumā deklarētajām, reģistrētajām vai papildu adresi norādījušām personām:

12.1. pēc nekustamā īpašuma īpašnieka vai viņa pilnvarotas personas pieprasījuma par personām, kuras ir deklarētas vai reģistrētas viņa īpašumā, šādā apjomā:

12.1.1. personas vārds (vārdi) un uzvārds;

12.1.2. personas kods;

12.1.3. deklarētā vai reģistrētā dzīvesvietas adrese;

12.1.4. dzīvesvietas deklarēšanas vai reģistrēšanas datums;

12.1.5. tiesiskais pamats dzīvot deklarētajā dzīvesvietā (ja tiek pieprasīts);

12.2. pēc nekustamā īpašuma īpašnieka vai viņa pilnvarotas personas pieprasījuma par personām, kuras kā papildu adresi norādījušas viņa nekustamā īpašuma adresi Latvijas Republikā, šādā apjomā:

12.2.1. personas vārds (vārdi) un uzvārds;

12.2.2. personas kods;

12.2.3. norādītā papildu adrese;

12.2.4. papildu adreses norādīšanas datums vai laika posms, kurā persona tajā sasniedzama, ja norādīts.

12.3. pēc nekustamā īpašuma īpašnieka vai viņa pilnvarotas personas pieprasījuma par nekustamajā īpašumā deklarēto vai reģistrēto personu skaitu;

12.4. izmantojot speciālo tiešsaistes formu, identificētam nekustamā īpašuma īpašniekam (fiziska persona) par personām, kuru deklarētā, reģistrētā vai norādītā papildu adrese ir šīs personas nekustamajā īpašumā, kas ierakstīts Valsts vienotajā datorizētajā zemesgrāmatā.

13. Fiziska persona ir tiesīga divas reizes kalendāra gadā bez maksas pieprasīt un rakstveidā saņemt visu Reģistra informāciju (pilnā apjomā) par sevi un saviem bērniem, kas jaunāki par 18 gadiem. Visu Reģistra informāciju par personām, kuras atrodas ārpusģimenes aprūpē vai aizgādnībā, ir tiesīgi divas reizes kalendāra gadā bez maksas pieprasīt un rakstveidā saņemt šo personu likumiskie pārstāvji.

14. Izmantojot speciālo tiešsaistes formu, identificēta persona var bez maksas elektroniski saņemt no Reģistra visu tajā iekļauto informāciju par sevi, saviem bērniem, kuri jaunāki par 18 gadiem, un par aizbildnībā vai aizgādnībā esošām personām. Elektroniskajā pieprasījumā norāda personai piešķirto personas kodu, par kuru nepieciešams saņemt ziņas.

15. Izmantojot speciālo tiešsaistes formu, identificēta persona var bez maksas elektroniski saņemt no Reģistra informāciju ar apstiprinājumu vai noliegumu par to, vai Reģistrā ir iekļautas ziņas par attiecīgo personu vai citu personu un vai šī persona ir dzīva. Elektroniskajā pieprasījumā norāda tās personas kodu, par kuru nepieciešams saņemt apstiprinājumu.

16. Izmantojot speciālo tiešsaistes formu, identificēta persona var bez maksas elektroniski saņemt no Reģistra informāciju ar apstiprinājumu vai noliegumu par to, vai attiecīgajai personai ir deklarēta vai reģistrēta dzīvesvieta norādītajā adresē. Elektroniskajā pieprasījumā norāda tās personas kodu un adresi, par kuru nepieciešams saņemt apstiprinājumu.

17. Izmantojot speciālo tiešsaistes formu, identificēta persona var bez maksas elektroniski saņemt no Reģistra informāciju par personas rīcībspējas ierobežojumu. Elektroniskajā pieprasījumā norāda tās personas individuālo personas kodu, par kuru nepieciešams saņemt ziņas.

18. Izmantojot speciālo tiešsaistes formu, identificēta persona var bez maksas elektroniski saņemt no Reģistra informāciju ar apstiprinājumu vai noliegumu par to, vai tās norādītie personas kodi atbilst vienai personai. Ziņu pieprasītājs elektroniskajā pieprasījumā norāda abus personas kodus.

19. Izmantojot speciālo tiešsaistes formu, identificēta persona, samaksājot valsts nodevu, var elektroniski saņemt no Reģistra informāciju par personas iepriekšējo vai esošo personas kodu. Ziņu pieprasītājs elektroniskajā pieprasījumā norāda tās personas kodu, par kuru nepieciešams saņemt iepriekšējo vai esošo personas kodu.

20. Izmantojot speciālo tiešsaistes formu, identificēta persona var bez maksas elektroniski pieprasīt apliecinājumu par sevi, savu bērnu, kurš jaunāks par 18 gadiem, aizbildnībā vai aizgādnībā esošas personas atbilstību vienam vai vairākiem šādiem statusiem:

20.1. personas statuss Reģistrā;

20.2. pensijas vecumu sasniegušas personas statuss (statuss tiek noteikts pēc Latvijas Republikā pensijas piešķiršanai noteiktā vecuma);

20.3. daudzbērnu ģimenes locekļa statuss;

20.4. audžuvecāka statuss;

20.5. aizbildņa statuss;

20.6. aizgādņa statuss;

20.7. personas dzīvesvietas pašvaldība;

20.8. personas ģimenes stāvoklis;

20.9. politiski represētās personas statuss;

20.10. otrā pasaules kara dalībnieka statuss;

20.11. nacionālās pretošanās kustības dalībnieka statuss;

20.12. personas rīcībspēja.

21. Noteikumu 20.3.apakšpunktā noteiktā daudzbērnu ģimene Reģistrā ir ģimene, kurai ir reģistrēti vismaz trīs bērni, to skaitā audžuģimenē ievietoti un aizbildnībā esoši bērni. Datus par pilngadīgu personu, kas nav sasniegusi 24 gadu vecumu, ja tā iegūst vispārējo, profesionālo vai augstāko izglītību Latvijā, sniedz Izglītības un zinātnes ministrija atbilstoši Valsts izglītības informācijas sistēmā iekļautajai informācijai.

22. Izmantojot speciālo tiešsaistes formu, identificēta fiziska persona, samaksājot valsts nodevu, apliecinājumu par personas piederību 20.punktā norādītajam personas statusam, vai vairākiem statusiem, no Reģistra var pieprasīt un saņemt kā rakstveida dokumentu.

23. Izmantojot speciālo tiešsaistes formu, identificēta persona var bez maksas elektroniski saņemt no Pārvaldes informāciju par sava Pārvaldē iesniegtā pieprasījuma (iesnieguma) apstrādes un izpildes gaitu.

24. Izmantojot speciālo tiešsaistes formu, identificēta persona var bez maksas elektroniski saņemt informāciju par ziņu pieprasītāju aktuālo pieprasījumu sarakstu un sniegt savu atļauju, vai atsaukt iepriekš doto atļauju, personas datu saņemšanai ziņu pieprasītāja norādītajam ziņu izmantošanas mērķim un apjomam.

25. Pārvalde rakstveidā vai, izmantojot tiešsaistes datu pārraidi, bez maksas izsniedz Reģistrā iekļautās ziņas par aizliegumu vai atļauju izmantot personas ķermeni, audus un orgānus pēc tās nāves tām ārstniecības, izglītības un zinātnes iestādēm, kurām saskaņā ar normatīvajiem aktiem, kas regulē miruša cilvēka ķermeņa aizsardzību un cilvēka audu un orgānu izmantošanu medicīnā, ir tiesības nodarboties ar miruša cilvēka ķermeņa izmantošanu anatomijas studijām vai ar dzīva vai miruša cilvēka audu un orgānu izņemšanu un izmantošanu.

26. Reģistrā iekļautās ziņas, kas tiek izsniegtas tīmeklī, pārraida šifrētā veidā.

27. Pārvalde Reģistrā iekļautās ziņas, pamatojoties uz rakstveida vienošanos, izsniedz, ja tās tiek izsniegtas:

27.1. izmantojot īpašas datu sagatavošanas metodes un atlases kritērijus, kā arī ziņu izsniegšanai nepieciešams izstrādāt atsevišķu programmatūru;

27.2. izmantojot tiešsaistes datu pārraidi.

28. Izsniedzot ziņas tiešsaistes datu pārraides režīmā, Pārvalde izmanto:

28.1. tīkla lietotāja saskarni;

28.2. informācijas sistēmas;

28.3. speciālo tiešsaistes formu.

29. Pārvalde, noslēdzot rakstveida vienošanos, nosaka izsniedzamo ziņu apjomu, ziņu izmantošanas mērķi un kārtību, kādā Pārvalde pārbauda izsniegto ziņu izmantošanu, kā arī ziņu pieprasījuma pamatotību.

30. Ziņu pieprasītājs Pārvaldes, pašvaldības vai pārstāvniecības lēmumu par atteikumu izsniegt Reģistrā iekļautās ziņas var apstrīdēt un pārsūdzēt Administratīvā procesa likumā noteiktajā kārtībā.

31. Ja Pārvaldei, pašvaldībai vai pārstāvniecībai nav tiesiska pamata izsniegt ziņu pieprasītājam ziņas no Reģistra par pieprasījumā norādītās personas deklarētās dzīvesvietas adresi vai norādīto papildu adresi, Pārvalde, pamatojoties uz personas iesniegumu ar lūgumu pārsūtīt ziņu pieprasījumā norādītajai personai vēstuli, pēc pakalpojuma samaksu apliecinoša dokumenta saņemšanas, nosūta personas sagatavoto vēstuli norādītajam (meklējamam) adresātam.

32. Šo noteikumu 25.punkts zaudē spēku 2022.gada 1.februārī.

33. Noteikumi stājas spēkā 2021.gada 28.jūnijā.

Ministru prezidents A.K.Kariņš

Iekšlietu ministrs S.Ģirģens

Vīza: valsts sekretārs D.Trofimovs

Muceniece 67829724

[inese.muceniece@pmlp.gov.lv](mailto:inese.muceniece@pmlp.gov.lv)